\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ODKAZ A. I. DOBRIANSKEHO PRE SÚČASNOSŤ

 Dňa 28. decembra 2022 so začiatkom o 16.00 hod. sa v koncertnej sieni Vihorlatského múzea v Humennom uskutoční 7. ročník vedeckej konferencie Odkaz A. I. Dobrianskeho pre súčasnosť. Tematika konferencie je zameraná na problematiku posledného sčítania obyvateľstva a spolužitia Rusínov a Slovákov na území Slovenska.

 Adolf Ivanovič Dobriansky (20. 12. 1817 - 6. 3. 1901) patrí medzi najvýznamnejšie osobností rusínskeho i slovenského národného hnutia 19. storočia. Ako poslanec Uhorského snemu, priateľ a spolupracovník štúrovcov a intelektuálov českého, ruského, srbského národného hnutia, sa pričinil o založenie Matice slovenskej, Obščestva sv. Joana Krestiteľa i ďalších rusínskych a slovenských spolkov, podieľal sa na riešení vzťahov slovanských národov v Rakúsko-Uhorskej monarchii.

 Lektormi konferencie budú Prof. ThDr. Ján Šafin, PhD., Mgr. Viliam Komora, PhD. a Mgr. Jaroslav Kerekanič. Podujatie organizuje Vihorlatské múzeum v Humennom v spolupráci s Radou rusínskych regiónov Slovenska, Záujmovým odborom MS slovensko-rusínskej vzájomnosti Adolfa I. Dobrianskeho, Rusínskym záujmovým združením a MO ROS v Humennom.

PaedDr. Miroslav Kerekanič, DiS. art.

odborný pracovník Vihorlatského múzea

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DO NOVÉHO ROKA...

**12. december 2022 − 31. január 2023**

 Vihorlatské múzeum v Humennom sprístupňuje pre širokú verejnosť vo svojich výstavných priestoroch Galerijnej siene Oresta Dubaya dňa 12. decembra 2022 výstavu súčasnej slovenskej kalendárovej tvorby a dobových vianočných a novoročných pohľadníc pod názvom Do nového roka...

 Vystavované kalendárové diela predstavujú výber najkrajších kalendárov vydaných pre rok 2022 a ocenených na 30. ročníku prestížnej celoslovenskej súťaže kalendárovej tvorby Slovenska O najkrajší kalendár Slovenska v marci 2022 v Banskej Bystrici. Kolekciu tvoria stolové a nástenné, viaclistové a jednolistové kalendáre prezentujúce kultúrne a prírodné bohatstvo a tradície Slovenska.

 Súťaž od roku 1992 organizuje Klub fotopublicistov Slovenského syndikátu novinárov v spolupráci so Štátnou vedeckou knižnicou v Banskej Bystrici. Nominované kalendáre hodnotí porota zložená z výtvarníkov, grafikov, fotografov, polygrafov a ďalších odborníkov. Pod rovnomenným názvom sa každoročne v rámci vyhlásenia výsledkov súťaže v Banskej Bystrici koná prezentačná premiérová výstava ocenených diel. Historicky prvá výstava slovenskej kalendárovej tvorby v Banskej Bystrici sa konala práve pred 30. rokmi dňa 15. decembra 1992. Ako dve paralelne putujúce výstavy sa kalendáre slovenských vydavateľov každoročne prezentujú v ďalších mestách na území Slovenska. Vo Vihorlatskom múzeu hosťovali výstavy v roku 1999 a v roku 2022.

 Vihorlatské múzeum sa v rámci svojej prezentačnej a edičnej činnosti venuje kalendárovej tvorbe od roku 1999, s osemročnou prestávkou od roku 2017 dodnes. V každom súťažnom ročníku premenilo Vihorlatské múzeum svoju nomináciu aj na ocenenie odbornej poroty. Do roku 2023 vydáva Vihorlatské múzeum svoje ôsme kalendárové dielo, ktoré je prezentáciou činnosti múzejnej inštitúcie pri ochrane a zveľaďovaní kultúrnych hodnôt zverených múzeu.

 Výstavu slovenskej kalendárovej tvorby a ocenených kalendárov Vihorlatského múzea dopĺňa súbor vianočných a novoročných čiernobielych a farebných pohľadníc minulého storočia z fondu archiválií Vihorlatského múzea v Humennom. Vystavené exponáty dokumentujú výtvarné a technické premeny jedného z prvých grafických masových komunikačných spôsobov, ktoré v súčasnosti nahradzujú komunikačné sociálne siete. Dobové pohľadnice v  podobe maľovaných námetov, fotografických inštalácií a reprodukcií známych výtvarných diel s vianočnou a novoročnou tematikou čerpajú z biblického prostredia, prírodných a  vianočných motívov. Z múzejného hľadiska predstavujú vystavované exponáty hmotný dôkaz tradičného spoločenského chápania Vianoc prostredníctvom generáciami uchovávaných a prezentovaných archaických biblických i svetských vianočných symbolov. Výstava Do nového roka... je verejnosti vo výstavných priestoroch Vihorlatského múzea v Humennom prístupná do 31. januára 2023.

Mgr. Jana Fedičová

Vihorlatské múzeum v Humennom.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KÝM ZAZNEJÚ SPIEŽOVCE

VIANOČNÉ TRADÍCIE (základné a stredné školy)

STOPY V SNEHU (materské školy, I. stupeň základných škôl)

**12. - 16. december 2022**

 Interaktívny zábavno-vzdelávací program Kým zaznejú spiežovce prebieha v rámci podujatia Vianoce v múzeu pre školy. V termíne od 12. do 16. decembra 2022 v čase od 9. do 10 hodiny ponúka múzeum školám v národopisnej optike netradičné návraty do vianočného obdobia našich predkov v spojení s metamorfózami života živočíšstva počas zimného obdobia z pohľadu environmentálnej výchovy. Vianočný program v jednotlivých tematických okruhoch je určený pre všetky vekové kategórie žiakov predškolských zariadení, základných škôl a stredných škôl.

 Program Vianočné tradície približuje vianočné zvyky horného Zemplína kedysi a dnes. Pre žiakov I. a II. stupňa základných škôl a študentov stredných škôl prebieha v Galerijnej sieni Oresta Dubaya Vihorlatského múzea v Humennom. Súčasťou výkladového programu, kvízov a praktických ukážok je prehliadka výstavy najkrajších kalendárov Slovenska za rok 2022 a vianočných pohľadníc s etnografickým výkladom o tradičných archaických symboloch vianočného a novoročného obdobia.

 Program Stopy v snehu pre žiakov materských škôl a žiakov prvého stupňa základných škôl prebieha v Prírodovednej expozícii Vihorlatského múzea v Humennom. V spolupráci so Slovenskou poľovníckou komorou − Oblastnou komorou v Humennom sa zameriava na tematiku ochrany živočíšstva v lesoch a v blízkosti ľudských obydlí s prihliadnutím na zimné obdobie. Súčasťou prehliadky expozície sú praktické úlohy a hry pre deti za pomoci interakcie so zbierkovými predmetmi.

 Na jednotlivé podujatia je potrebné sa samostatne prihlásiť deň vopred na tel. č. 057 775 2240. Maximálny počet účastníkov na podujatí je 30 žiakov. Interaktívne podujatie trvá 50 minút alebo podľa dohody s pedagógom. Vstupné je 1€/žiak. Podujatie je súčasťou dlhodobého múzejného projektu objektového učenia v múzeu pod názvom Ku koreňom, tradíciám, hodnotám...

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIANOCE V MÚZEU

12. december 2022

 Pokračovaním dlhodobého múzejného projektu Vianoce v múzeu pozýva Vihorlatské múzeum v Humennom širokú verejnosť dňa 12. decembra 2022 so začiatkom o 15. hodine do svojich priestorov renesančného kaštieľa na vianočný program.

 Vihorlatské múzeum v Humennom v spolupráci s mestom Humenné v rámci uchovávania a rozvíjania kultúrnych hodnôt regiónu si dovoľujú predstaviť v koncertnej sieni Vihorlatského múzea v Humennom spoločný nástenný kalendár pod názvom Renesančný kaštieľ v Humennom 2023. Spoločná prezentácia múzejného kalendárového diela a zámeru rozvoja mesta Humenné − kandidáta na titul Mesto kultúry 2024 je zároveň príležitosťou poukázať na lokálny, národný a súčasne aj spoločný európsky charakter kultúrnych hodnôt regiónu a týmto spôsobom sprostredkovať jeho zdieľanie.

 V rámci koncertného programu predstavia verejnosti vianočné návraty k hodnotám kultúrneho dedičstva našich predkov ako súčasť kultúrnej tradície regiónu horného Zemplína vo svojom vystúpení spevácke zložky Folklórneho súboru Chemlon Humenné − mužská spevácka skupina Hačure a dievčenská spevácka skupina Bosoročky.

 Súčasťou programu Vianoce v múzeu je v Galerijnej sieni Vihorlatského múzea v Humennom pozvanie na výstavu Do nového roka... Výstava prezentuje najkrajšie kalendáre Slovenska za rok 2022 a dobové vianočné a novoročné pohľadnice. Vystavované kalendáre predstavujú kolekciu ocenených najkrajších kalendárov v prestížnej celoslovenskej súťaži O najkrajší kalendár Slovenska. Súbor vianočných čiernobielych a farebných pohľadníc je výberom dobových pohľadníc z fondu archiválií Vihorlatského múzea v Humennom. Počas podujatia v múzeu poskytuje múzeum možnosť zakúpiť si nový kalendár a ďalšie propagačné predmety múzea.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

UMELECKÝ PREDNES A DIVADLO V KAŠTIELI.

**9. a 11. november 2022**

 Metodický seminár venovaný dramatickému umeniu pripravilo osvetové oddelenie Vihorlatského múzea v Humennom pre pedagógov - vedúcich krúžkov dramatického umenia materských škôl, základných škôl a stredných škôl, učiteľov slovenského jazyka a základných umeleckých škôl v odbore dramatické umenie v okresoch Humenné, Snina a Medzilaborce. Podujatie je súčasťou múzejného projektu Tvorivé a vzdelávacie podujatia 3. Projekt z verejných zdrojov podporil Fond na podporu umenia.

 Program seminára prebieha v Koncertnej sieni Vihorlatského múzea v Humennom počas dvoch dní od 9. hodiny za účasti odbornej lektorky PhDr. Evy Jacevičovej. Dňa 9. novembra je seminár venovaný pedagógom materských škôl a  prvého stupňa základných škôl, dňa 11. novembra pedagógom druhého stupňa základných škôl a stredných škôl.

 Spoločnou témou vzdelávacieho kurzu je príprava inscenácie a divadelná scénografia so zameraním na netextové zložky divadelného diela – inscenácie, predovšetkým princípom a možnostiam tvorby scény, výberu kostýmu, práce s rekvizitami či svetlom. Súčasťou seminárneho programu bude teoretický úvod, videoprezentácia, diskusia a interaktívna práca s reálnym materiálom.

 Podmienkou účasti na metodickom seminári je vyplnená prihláška, do 4. 11. 2022 zaslaná na E-adresu: osveta1@muzeumhumenne.sk, prípadne aj telefonicky potvrdená účasť na tel. č. 057 775 2240 (prihláška na www.muzeumhumenne.sk /Podujatia/Edukačno-metodické podujatia). Požiadavkou pre účastníkov je vhodné oblečenie na aktivity a vlastná inscenačná rekvizita.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_

O ARTEFAKTOCH A DEJOCH MINULOSTI

TROCHA INAK

**2. 11. - 9. 12. 2022**

 Zážitkový vzdelávací cyklus O ARTEFAKTOCH A DEJOCH MINULOSTI TROCHA INAKprebieha v rámci dlhodobého múzejného projektu objektového učenia v múzeu pod názvom Ku koreňom, tradíciám, hodnotám... Vzdelávací cyklus prednášok, výstav, diskusií a praktických aktivít je určený školskej mládeži všetkých vekových kategórií žiakov základných a stredných škôl a žiakov v školských družinách.

 Vzdelávacie podujatia v okruhoch Geológia, Etnografia, História a Archeológia prebiehajú od 2. novembra do 9. decembra 2022 v čase od 8. do 11. hodiny, v poobedňajšom čase pre žiakov v školských kluboch od 13. do 15. hodiny.

 Program podujatia je koncipovaný ako zábavné interaktívne spoznávanie regionálnej histórie a kultúry s možnosťou učiť sa vlastnou aktivitou, vnímavosťou, prirodzenou schopnosťou spoznávať, skúmať a kriticky vyhodnocovať získané informácie. Objektové učenie v múzeu, ako vyššia forma múzejného vzdelávania, stavia na jedinečnosti autentických múzejných zbierok a informáciách so zbierkami súvisiacimi. Základným princípom objektového učenia v múzeu je preto kombinácia aktívneho učenia a osobného porozumenia.

 Pre jednotlivé vekové kategórie žiakov základných a stredných škôlponúkame podľa výberu štyri vzdelávacie okruhy s dôrazom na spoznávanie regionálnych aspektov prírodných pomerov, najstaršej i novšej histórie a prejavov tradičnej regionálnej kultúry.

**Harmonogram vzdelávacích podujatí:**

GEOLÓGIA 2. 11. - 11. 11. 2022 (II. stupeň ZŠ, SŠ)

ETNOGRAFIA 2. 11. - 11. 11. 2022 (I. stupeň ZŠ)

HISTÓRIA 14. 11. - 25. 11. 2022 (II. stupeň ZŠ, SŠ)

ARCHEOLÓGIA 28. 11. - 9. 12. 2022 (II. stupeň ZŠ, SŠ)

**Podmienky účasti:**

Prihlásenie deň vopred na tel. č. 057 7752240

Maximálny počet účastníkov 30 žiakov. Vstupné: 2 €/žiak ZŠ, SŠ

**Informácie: sekretariat1@muzeumhumenne.sk, 057 7752240**

**Mgr. Jana Fedičová**

\_\_\_\_\_\_\_\_\_\_\_\_\_\_\_\_\_\_\_\_\_\_

MERKÚR

**27. - 13. 11. 2022**

 Vihorlatské múzeum v Humennom vo svojich výstavných priestoroch vystavuje svetovo unikátnu výstavu detských stavebných dielcov stavebnice Merkur a takmer 400 malých, veľkých i veľkorozmerných predmetov zostrojených z kovových stavebnicových dielcov. Výstavný program ponúka v múzeu zároveň možnosť hravých edukačných aktivít pre deti so zameraním na podporu kreativity, mechatroniky a motoriky.

 Vystavené exponáty tvoria trojrozmerné predmety farebných perforovaných kovových plieškov spájaných skrutkami a maticami. Niektoré z nich sú skonštruované aj ako mechanické hračky. Medzi predmetmi sa nachádzajú miniatúrne autá, lietadielka, veľké dopravné stroje, automobily, ťažobné veže, mostné konštrukcie, strojové žeriavy, vzducholoď inšpirovaná verneovkami, železničná stanica s vláčikmi či veľkorozmerné ruské kolo a mechanický kolotoč.

 Skonštruované stavebnicové predmety sú súčasťou štyri roky na Slovensku putujúcej výstavy zo súkromnej zbierky českého zberateľa pána Jiřího Mládka, ktorý sa zberateľstvu a stavbe modelov stavebnice Merkur venuje od detstva. V súčasnosti patrí zbierka pána Mládka k najväčším svojho druhu na svete. Najväčším exponátom zbierky, zapísaným Guinnessovej knihe rekordov je Oceľové mesto, trvalo vystavené v  Múzeu Merkuru v českom meste Police nad Metují, ktorého vznik pán Mládek spolu so súčasným českým výrobcom stavebnice Merkur inicioval v roku 2006.

 Český fenomén Merkúr sa na trhu detských stavebnicových hračiek objavil pred vyše sto rokmi v podobe kovovej stavebnice vláčikov pod názvom Merkur. Jeho výrobcom v roku 1920 bola spoločnosť Inventor Jaroslava Vencla. Odvtedy s malými obmenami a zdokonalením stavebnicových radov je systém nemennou súčasťou svetového trhu hračiek. Materiál, tvar i farebnosť stavebných dielcov kovovej stavebnice v podobe kovových červených, zelených, žltých a modrých plieškov spájaných jednoduchým mechanickým skrutkovaním sa dodnes vyrába tak, aby boli súčasné časti kompatibilné so starými modelmi a súčiastkami. Stavebnica tak nadobúda nadčasový charakter širokovariabilnej a kreatívnej didaktickej pomôcky pre malé deti i staršiu mládež.

 Výstava Merkur a možnosť vyskúšať si tvorivú činnosť so stavebnicovými dielmi vo Vihorlatskom múzeu v Humennom je verejnosti prístupná do 13. novembra 2022

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TIMRAVINA STUDNIČKA 2022

**28. september 2022**

 Vihorlatské múzeum v Humennom v rámci osvetovej činnosti vyhlasuje konanie regionálneho kola XXV. ročníka celoslovenskej postupovej súťaže v prednese pôvodnej slovenskej prózy – Timravina studnička 2022. Súťaž je viacstupňová pre štyri školské kategórie žiakov základných a stredných škôl a pre dospelých súťažiacich.

 Súťažné podujatie pre registrovaných recitátorov z okresov Humenné, Snina a Medzilaborce sa uskutoční na pôde Vihorlatského múzea v Humennom dňa 28.  septembra 2022 so začiatkom o 8.30 hod.

Informácie o podujatí na: E-adrese: osveta1@muzeumhumenne.sk, Tel.: 057 775 2240.

 Víťazi regionálnych kôl postupujú do celoslovenského kola súťaže, ktoré sa uskutoční 18. 10. 2022 v Lučenci. Do celoslovenského kola je potrebné sa prihlásiť písomne do 7. októbra 2022 na adrese vyhlasovateľa súťaže. Vyhlasovateľom celoslovenskej súťaže v prednese pôvodnej slovenskej prózy  Timravina studnička je mesto Lučenec. Súťažná prehliadka recitátorov pôvodnej slovenskej prózy je venovaná literárnej pamiatke a odkazu významnej slovenskej prozaičky a dramaturgičky Boženy Slančíkovej-Timravy, ktorej 155. výročie narodenia si slovenská literárna obec pripomenie v tomto roku 2. októbra.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MEDZINÁRODNÝ HUDOBNÝ FESTIVAL PONTES 2022

**KONCERT POPULÁRNYCH MELÓDIÍ CESTA OKOLO SVETA ZA 80 DNÍ**

**26. 9. 2022 o 17.30 hod.**

 Koncert svetových populárnych melódií pod názvom Cesta okolo sveta za 80 dní v rámci 22. ročníka Medzinárodného hudobného festivalu PONTES 2022 - Mosty porozumenia pripravilo pre záujemcov Mestské kultúrne stredisko v Humennom v spolupráci s Vihorlatským múzeom v Humennom. Repertoár koncertného programu tvorí pestrá hudobná mozaika, s ktorou poslucháči absolvujú nevšednú cestu svetom najznámejších filmových melódií.

 Humenskému publiku sa predstaví Virtuosi di Praga - sólista a dirigent Oldřich Vlček, M. Park (spev), D. Drechslerová (spev), J. Emmer (varhany).

 Koncert vo Vihorlatskom múzeu v Humennom sa koná v rámci múzejných aktivít k podpore myšlienky Dní európskeho kultúrneho dedičstva, ktorej tohtoročným mottom je Udržateľnosť v pamiatkach. Spojenie hudobného umenia s históriou novozreštaurovaného renesančného kaštieľa v Humennom - sídla Vihorlatského múzea je vzácnym spojením koncepcie tvorcu festivalu orchestra Virtuosi di Praga i úsilia Vihorlatského múzea o prezentáciu a zveľaďovanie kultúrnych hodnôt ľudskej spoločnosti. Zároveň si kladie za úlohu byť inšpiráciou pre spoločnosť k cieľavedomému uchovávaniu kultúrneho dedičstva pri vzájomnom spoznávaní a spájaní pre budúce vízie spolupráce.

 Koncertné podujatie sa uskutoční na nádvorí renesančného kaštieľa Vihorlatského múzea v Humennom so začiatkom o 17.30 hod. V prípade nepriazne počasia sa koncert koná v koncertnej sieni Vihorlatského múzea v Humennom (Predaj lístkov priamo pred koncertom. Vstupné: dospelí 5,00 eura \* deti, mládež, dôchodcovia 4,00 eura. Informácie: Mestské kultúrne stredisko Humenné).

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SLOVAKIA - I´M LOVING IT

**16. 9. - 16. 10. 2022**

 Autorská výstava Borisa Németha SLOVAKIA − I´M LOVING IT je súčasťou Mikrofestivalu dnešnej slovenskej fotografie v rámci projektu FOTOpotulky 2022. Výstavný projekt občianskeho združenia pointA FOTOpotulky 2022 v spolupráci s partnermi predstavuje v dňoch od 14. septembra do 31. októbra 2022 tvorbu ôsmich súčasných autorov − Evy Benkovej, Jozefa Lauruského, Jozefa Ondzika, Mareka Pupáka, Borisa Németha, Tomáša Rafu, Zuzany Pustaiovej a Jána Viazaničku. Samostatné výstavy prebiehajú na niekoľkých miestach v rámci územia mesta Humenné. Festival/výstavy z verejných zdrojov podporil Fond na podporu umenia. S finančnou podporou mesta Humenné.

 Výstava fotografických diel na nádvorí renesančného kaštieľa predstavuje výber z dlhodobého cyklu Slovakia I´m loving it, ktorý svojbytným spôsobom dokumentuje premeny Slovenska po roku 1989. Prezentované veľkorozmerné snímky ponúkajú v optike zdanlivej disharmónie zaujímavý pohľad na realitu Slovenska v prvých rokoch nového storočia. Snímky nesú znaky profesionálnej fotožurnalistickej dokumentaristiky a zároveň sú autorovou svojráznou pozvánkou k hĺbavému skúmaniu neobyčajných konštelácií až magických vzťahov zobrazovaných tém. Boris Németh pôsobí ako profesionálny reportér jedného z najvýznamnejších slovenských obrazových týždenníkov. Ako fotograf prezentoval svoju tvorbu v Bratislave, Prahe, Berlíne, Paríži, Varšave, Budapešti, Belehrade, Rige a Bruseli.

 Súčasťou vernisáže výstavy fotografií dňa 16. 9. 2022 so začiatkom o 16. hodine vo Vihorlatskom múzeu v Humennom je komentovaná prehliadka za účasti autora výstavy. Kurátorom výstavy je Branislav Zurko. Výstava veľkorozmerných fotografií na nádvorí renesančného kaštieľa potrvá do 16. októbra 2022.

**Mgr. Jana Fedičová**

**Vihorlatské múzeum v Humennom**

**BORIS NÉMETH**

**SLOVAKIA − I´M LOVING IT**

 Dlhodobý cyklus fotografického projektu Borisa Németha Slovakia - I´m loving it môžeme začať datovať v nultých rokoch 21.storočia, pre jeho vznik autor prešiel určite viac ako 100 000 km po celom Slovensku. Pre pochopenie autorových diel môžeme ako kľúč zvoliť paradox.

 Keď Aurel Hrabušický píše o Borisovej metóde ako ceste, ktorá hovorí "jasne a presvedčivo", musíme zároveň dodať, že týmto spôsobom rozpráva o nejasnom, o neviditeľnom, o tajomnom. Prekonáva tým obmedzenia lokálne, je jedno, či sú jeho snímky z hlavného mesta Bratislavy, alebo z takmer anonymnej dediny niekde na východnom Slovensku. V jeho obraze je identita ťažko uchopiteľná, je postavená na mozaike rozporov, ktoré spája jediné - vitalita. Akoby sa za všetkým, čo Boris Németh objavuje na Slovensku, skrývalo sa presvedčenie, že koniec nikdy nepríde. Tento zostup do hlbín, aj keď s dobovými znakmi, pripomína čosi z mágie, je to kúzlenie, ktoré ťaží zo sily mnohoznačných vizuálnych obrazov.

 Németh stojí v opozícii k premene fotografie na jeden z občiansky angažovaných nástrojov premeny spoločnosti. Jeho diela nechcú zmeniť zákony v parlamente, ale sledujú meandre vnútorných pohybov jedinca či spoločnosti. Keď sa pozrieme na fotografiu rozostavanej stavby na opustenom vidieku, tak nevieme, či je to príznak bankrotu, alebo je to čudná rozprávková stavba, či je to ready made nejakého umelca, ktorý posúva hranice umenia. Áno, je to aj surreálne, ale aj slobodné, pretože autor sa necháva niesť rozpormi namiesto toho, aby im určoval nejaký smer. Németh nemá jasnú odpoveď na to, aké je Slovensko, ale zato mu s radosťou nastavuje zázračné fotografické zrkadlo.

 Németh je profesionálnym reportérom jedného z najvýznamnejších slovenských obrazových týždeníkov. Jeho štýl nekladie dôraz na kompozičnú precíznosť, je svojím spôsobom fotograf-výtržník, ktorý uprednostňuje živelnosť.Aj preto je jeho dielo tak fascinujúce, znepokojujúce a krásne zároveň. Vystavoval v Bratislave, Prahe, Berlíne, Paríži, Varšave, Budapešti, Belehrade, Rige a Bruseli.

**AWARDS AND GRANTS:**

2019 – World Press Photo, The 6×6 Global Talent Program

2017 – The Best of Photojournalism – Honorable mention Magazine Story Opener, Honorable

 mention Magazine Recurring Feature or Series, The Best of Photojournalism

2013, 2014, 2015, 2016, 2017, 2018, 2019, 2020 – Slovak press photo, Bratislava, Slovakia

2015 – Open society foundation, Open society foundation, Bratislava, Slovakia

2011, 2013, 2014, 2016 – Journalism Award, Open society foundation, Bratislava, Slovakia

2013 – Best of Photojournalism – Honorable mention, Magazine Recurring Feature or Series, Best

 of Photojournalism

2009, 2011, 2018 – Czech press photo, Czech press photo, Prague, Czech Republic.

2011 – Photographer of the year, Central European House of Photography, Bratislava, Slovakia

2009 – Nomination World Press Photo – Joop Swart Masterclass, World Press Photo

**COLLECTIONS:**

Slovak National Gallery, Bratislava, Slovakia

Central European House of Photography Bratislava, Slovakia

VÚB Foundation, Bratislava, Slovakia

*Zdroj: Text dodaný koordinátorom projektu −Vladimíra Savkaničová*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DEŇ TRADIČNÝCH REMESIEL

**14. september 2022**

 Vzdelávací zážitkový interaktívny program je zameraný na prezentáciu kultúrneho dedičstva tradičnej remeselnej výroby a ľudového umenia regiónu horného Zemplína. Podujatie prebieha v autentickom prostredí Expozície ľudovej architektúry a bývania (skanzen) Vihorlatského múzea v Humennom dňa 14. septembra v čase od 8. do 13. hodiny.

 Interaktívny program pre školské kolektívy pripravilo Vihorlatské múzeum v Humennom ako súčasť dlhodobého múzejného cyklu objektového učenia v múzeu pod názvom Ku koreňom, tradíciám, hodnotám… Podujatie v rámci múzejného projektu Tvorivé a vzdelávacie podujatia III je aktuálnou podporou myšlienky Dní európskeho kultúrneho dedičstva 2022 - Udržateľnosť v pamiatkach. Projekt z verejných zdrojov podporil Fond na podporu umenia.

 Program podujatia v spolupráci s regionálnymi nositeľmi remeselnej a umeleckej tradície ponúka ukážky a tvorivé dielne archetypálnych remeselných postupov tradičného tkania na krosnách, tkania na krosienkach a plstenia (Ľubica Talarovičová), spracovania slamy a hrnčiarstva (Jaroslav Lechan), ukážky kováčstva a podkúvania koní (Štefan Barančík), tradičnej tokárskej výroby (Ján Fedič), ako aj ukážky ľudového rezbárstva (Matúš Krajník), krasličiarstva (Michal Pasternák), ľudového výtvarného prejavu technikou podmaľby na sklo (Jana Michalková) a výroby čipky technikou paličkovania (Andrea Kanoczová). Tradičné roľnícke činnosti predstavia v skanzene autentické ukážky poľnohospodárskych postupov prípravy pôdy bránením a zakladanie úrody siatím pôvodnej regionálnej odrody raže kribice (Štefan Barančík, Jaroslav Lechan).

 V rámci prehliadky skanzenu je súčasťou scenára komentovaná prezentácia sakrálnej architektúry karpatského regiónu - dreveného chrámu sv. Michala archanjela z roku 1764 s pôvodným barokovým ikonostasom, ukážky ľudovej architektúry, dobového bývania, dobových remeselných nástrojov a produktov, poľnohospodárskeho náradia a ručných ľudových umeleckých prác. V kultúrnom programe sa vo folklórnom pásme predstaví spevácka zložka folklórneho súboru Šiňava zo Sniny.

Vstupné: kultúrne poukazy alebo 1,00 €/žiak, pedagogický dozor (MŠ), 2,00 €/žiak, pedagogický dozor (ZŠ a SŠ). Prihlásenie na podujatie do 12. 9. 2022 na etnograf@muzeumhumenne.sk, 057 775 2240 Mgr. Jozef Fundák.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prázdniny za bránami múzea

**Ponuka pre letné tábory**

**História: Múzeum ako ho nepoznáte** – Vzdelávací program v priestoroch umelecko-historickej expozície, v rámci ktorého návštevníci spoznajú význam múzea ako inštitúcie uchovávajúcej originálne zbierkové predmety pre budúce generácie. Žiaci môžu nazrieť do tajných komnát Vihorlatského múzea, spoznať prácu múzejníkov a oboznámiť sa so zaujímavými zbierkovými predmetmi.

Trvanie: 50 min. ponuka pre deti 1. - 4. ročník, vstupné: 2,50 €

Kontakt: Mgr. M. Ľoncová, regionalnyhistorik@muzeumhumenne.sk

Tel. č. 057/775 22 40

**Osveta: Naučme sa správať ako praví šľachtici –** Kto by sa mal pri stretnutí pozdraviť ako prvý a ako sa správne podáva ruka? Koľko kvetov sa sluší priniesť dáme, kto vchádza ako prvý do dverí a kto ako prvý zostupuje zo schodiska? Toto a mnoho ďalšieho sa v múzeu dozvedia detskí záujemcovia prostredníctvom zábavno-edukačných aktivít. Na záver, samozrejme, nebude chýbať previerka ich zručností a udelenie certifikátu o absolvovaní rýchlo-kurzu spoločenskej etikety.

Trvanie:45min. ponuka vhodná pre žiakov MŠ a ZŠ, vstupné: 1,50 €

Kontakt: Mgr. D. Bandurčinová, osveta@muzeumhumenne.sk

Tel. č. 057/775 22 40

**Prírodoveda: Pri vode, na lúke, v lese...** V jedinečnom prostredí prírodovednej expozície spoznajú návštevníci prostredníctvom tematickej prehliadky, zábavno-edukačných aktivít a súťaží jednotlivé biotopy a ich typických obyvateľov. Spoločne si vysvetlíme, ako pôsobia štyri prírodné živly - oheň, zem, vzduch, voda na utváranie prírodného prostredia v našom regióne.

Trvanie:45 – 60 min. ponuka vhodná pre žiakov ZŠ, vstupné: 1,00 €

Kontakt: NDr. Z. Andrejčáková, prirodoveda@muzeumhumenne.sk

Tel. č. 057/775 22 40

------------------------------------------------

Oživené remeslá v lete 2022

Vihorlatské múzeum v Humennom i tento rok počas letných mesiacov predstaví návštevníkom tradičné remeslá v cykle podujatí s názvom Oživené remeslá. Tvorivé dielne tradičných remesiel sa už tretí rok realizujú v takmer autentickom prostredí Expozície ľudovej architektúry a bývania (skanzen) Vihorlatského múzea v Humennom. Na úvodnom podujatí v máji 2022 sa návštevníkom prezentoval Štefan Barančík z Kamenice nad Cirochou s kováčstvom a podkúvaním koní. V ten istý deň návštevníci so záujmom sledovali prácu remenára Jána Ihnáta z Hatalova.

Vzhľadom na záujem návštevníkov z predchádzajúcich dvoch rokov letnú ponuku rozširujeme, a teda remeselníkov budete môcť vidieť počas siedmich nedeľných popoludní v júli a v auguste, v čase od 14.00 do 18.00 hod. Už 3.7.2022 si budú môcť návštevníci skanzenu vyskúšať prácu s textilnými vláknami pri tkaní na krosienkach a krosnách s lektorkou Ľubicou Talarovičovou zo Sniny v spolupráci s Pavlínou Krivjančinová a Annou Harčarikovou z Dlhého nad Cirochou. Ľubica Talarovičová zároveň predvedie spracovanie ovčej vlny – plstenie. Textilné techniky doplní krása paličkovanej čipky spod rúk Andrey Kanoczovej z Humenného. Pre veľký záujem, už druhýkrát v tomto roku (10.7.2022), bude skanzen patriť koňom, jazdeniu, kováčstvu a podkúvaniu v podaní Štefana Barančíka z Kamenice nad Cirochou. Hrnčiarstvo s lektorom Jaroslavom Lechanom z Topole (17.7.2022) vystrieda o týždeň (24.7.2022) korytár Milan Karľa zo Sniny. Spracovaniu dreva sa budeme venovať aj v auguste spolu s umeleckým rezbárom Matúšom Krajníkom z Kamenice nad Cirochou (7.8.2022) a Jánom Fedičom z Topoľovky, ktorý sa venuje okrem iného i tokárstvu (14.8.2022). Cyklus ukončí podmaľba na sklo s Janou Michalkovou z Jasenova počas poslednej augustovej nedele (28.8.2022), pričom sa poukáže na úzke prepojenie remesla a ľudového umenia.

Spolu s remeselníkmi Vás srdečne pozývame privoňať k neraz náročným tradičným postupom opracovania materiálu, ale o to krajším výsledkom prác, ktoré cibrili naši predkovia po desaťročia, ba i storočia pred nami.

Aktivita Oživené remeslá je súčasťou projektu Tvorivé a vzdelávacie podujatia 3. Projekt z verejných zdrojov podporil Fond na podporu umenia

Mgr. Jozef Fundák

etnograf

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZEM, MIESTO PRE ŽIVOT – NESPÚTANÉ ŽIVLY

**6. 6. - 30. 9. 2022**

Panelová výstava Zem, miesto pre život − nespútané živly je súčasťou dlhodobého programu múzejného environmentálneho vzdelávania detí a dospelých na pôde múzea. Výstava je v priestoroch prírodovednej expozície Vihorlatského múzea v Humennom sprístupnená verejnosti od 6. júna do 30. septembra 2022.

Na dvanástich veľkorozmerných paneloch predstavuje výstava základné prírodné javy, ktoré od vzniku planéty Zem zásadnou mierou ovplyvňujú život na planéte. V kontexte vývoja prírodných pomerov poukazuje zameranie výstavy na stav životného prostredia a potrebu kolektívnych a urýchlených opatrení smerujúcich k zachovaniu života na Zemi.

Pútavé grafické a textové spracovanie tematiky zaujímavým spôsobom vysvetľuje vnímanie prírodných dejov od antiky po dnešné moderné vedy a technológie. Zameriava sa na vysvetlenie štyroch prírodných živlov - oheň, zem, vzduch, voda, ktoré podľa dobových predstáv „vytvárajú všetko, čo tvorí Zem“ . Zároveň poukazuje výstava na niektoré dlhodobé ľudské činnosti na planéte, ktoré vyústili do globálnych problémov životného prostredia. Názorne a zrozumiteľným spôsobom dokumentuje, ktoré ľudské činnosti ohrozujú životné prostredie, aké sú prejavy ohrozujúcich dopadov na stav planéty v spojitosti s prírodnými dejmi.

Putovnú výstavu Zem, miesto pre život − nespútané živly ponúka Vihorlatské múzeum v Humennom v spolupráci so Slovenským múzeom ochrany prírody a jaskyniarstva v Liptovskom Mikuláši.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZAŽI HISTÓRIU

**13., 20., 27. jún 2022**

**Interaktívny vzdelávací cyklus pre školy**

Interaktívny vzdelávací cyklus Zaži históriu pripravilo Vihorlatské múzeum v Humennom v rámci dlhodobého múzejného projektu objektového učenia v múzeu Ku koreňom, tradíciám, hodnotám... Podujatie ako súčasť projektu Tvorivé a vzdelávacie podujatia III. z verejných zdrojov podporil Fond na podporu umenia.

Zábavno-vzdelávací interaktívny program pre staršiu školskú mládež základných škôl a študentov stredných škôl ponúka spoznávanie histórie v rámci prehliadky dobového interiéru renesančného kaštieľa a sprievodného multižánrového programu. Program podujatia prebieha v dňoch 13., 20., a 27. júna 2022 v čase od 9. do 12. hodiny v priestoroch umelecko-historickej expozície Vihorlatského múzea.

Zámerom trojdňového cyklu hranej histórie v dobových priestoroch renesančného kaštieľa je sprostredkovať žiakom zážitok z každodenného života šľachtického páru žijúceho na šľachtickom panstve v 18. a 19. storočí V jednotlivých tematických blokoch ponúka program prostredníctvom dobového spôsobu stolovania, odievania, konverzácie a trávenia voľných chvíľ dobové zvyklosti, zákonitosti spôsobu života príslušníka šľachtického stavu, ako i proces ich premien. Na príkladoch dobovej interiérovej výzdoby, umeleckých predmetov, obrazovej zbierky a architektúry renesančného sídla, prezentuje vzdelávací cyklu významné dejinné míľniky a osobnosti vývoja rodového sídla humenského panstva.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

EKODNI VO VIHORLATSKOM MÚZEU 2022

**6. - 10. 6. 2022**

 Interaktívny vzdelávací cyklus EKO DNI 2022 pripravilo Vihorlatské múzeum v Humennom pri príležitosti Svetového dňa životného prostredia (5. jún) v rámci projektu objektového učenia v múzeu Ku koreňom, tradíciám, hodnotám... Podujatie prebieha v Prírodovednej expozícii a špecializovanej učebni Vihorlatského múzea v Humennom v dňoch 6. - 10. júna 2022.

 Vzdelávací cyklus je určený staršej školskej mládeži - žiakom II. stupňa základných škôl ako súčasť zážitkového vyučovania environmentálnej výchovy na školách. Tohtoročný cyklus vzdelávacích aktivít približuje stav prírodného prostredia na planéte Zem a vyslovuje potrebu jeho kolektívnej ochrany. V rámci jednotlivých aktivít je výzvou pre jednotlivcov a spoločnosť k cieľavedomému vytváraniu podmienok transformácie environmentálnych aktivít do celosvetového programu na ochranu a obnovu planéty. V rámci programových celkov sa na projekte vo Vihorlatskom múzeu podieľajú odborní garanti Slovenského múzea ochrany prírody a jaskyniarstva,Spoločnosti pre ochranu netopierov na Slovensku a Správy Chránenej krajinnej oblasti Východné Karpaty.

 Súčasťou podujatia sú environmentálne aktivity, besedy a diskusie študentov s odbornými pracovníkmi ochrany prírody, prehliadka prírodovednej expozície Vihorlatského múzea a aktuálnych výstav. Panelová výstava Zem, miesto pre život – nespútané živly predstavuje problematiku prepojenia všetkých ekosystémov na Zemi. Výstava Z hlbín zeme ponúka výstavu minerálov, hornín a skamenelín zo zbierkového fondu Vihorlatského múzea a exponátov od súkromných zberateľov.

*Na podujatie je potrebné prihlásiť sa do 3. júna 2022 na tel. č. 057 775 2240 (RNDr. Zuzana Andrejčáková).*

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

9. ročník duchovno-kultúrneho festivalu

Dni Spišského Jeruzalema

***„Rok Rodiny Amoris Laetitia“***

Bohatá história i jedinečné prírodné danosti lokality Spišský Jeruzalem ponúkajú priestor na modlitbu, meditáciu, či obdivovanie prírodných krás. Vzácnu kalváriu zo 17. storočia bude koncom mája návštevníkom približovať ďalší, už **9. ročník duchovno-kultúrneho festivalu Dni Spišského Jeruzalema**. Program tohto ročníka sa nesie v duchu projektu pápeža Františka „Rok Rodiny Amoris Laetitia“ a dáva viac priestoru aktivitám, zameraným na rodiny. Spišská Kapitula, Spišský Jeruzalem a mesto Spišské Podhradie tak počas trojdnia **27. – 29. mája 2022** ponúknu návštevníkom množstvo podujatí, v rámci ktorých budú mať možnosť spoznať historickú pamiatku, prírodné krásy, ale ponúknu aj priestor na oddych, zastavenie a zamyslenie, či utuženie vzájomných rodinných vzťahov.

Nosnú časť programu tvoria duchovné podujatia – v piatok pobožnosť krížovej cesty v priestoroch Spišského Jeruzalema a v sobotu pútnická sv. omša rovnako pod holým nebom. Zaujímavým spestrením bude evanjelizačný večer s katechézou k Roku rodiny a nočné meditácie nad tajomstvom Bielej soboty v Kaplnke Svätého Kríža v sobotu. Kultúrnu zložku programu tvorí niekoľko zaujímavých podujatí: koncerty organovej, či gospelovej hudby, ale aj zborové vystúpenie. Návštevníkov iste zaujme scénické stvárnenie pašiových udalostí v priestoroch Biskupskej záhrady v Spišskej Kapitule a ďalšie zaujímavé podujatia. Kultúrnym vrcholom tohto ročníka bude koncert známej gospelovej speváčky Simy Magušinovej, ktorý sa uskutoční v sobotu. V programe nebudú chýbať tradičné a obľúbené terénne exkurzie po Spišskom Jeruzaleme, počas ktorých sa návštevníci oboznámia so vzácnosťami lokality z hľadiska histórie, fauny, flóry a geológie.

Program je doplnený o sprievodné podujatia – malým i veľkým návštevníkom budú k dispozícii tvorivé dielne, skautský dvor s aktivitami pre deti, či terénna hra pre rodiny, výstava v mestskej galérii, turistický vláčik a ďalšie zaujímavosti. Návštevníci si môžu Spišský Jeruzalem prezrieť aj z konského povozu, či „z neba“. Súčasťou zaujímavého programu totiž budú aj kotvené lety balónom nad lokalitou.

Spišský Jeruzalem je kalvária, nachádzajúca sa v bezprostrednej blízkosti Spišskej Kapituly. Vznikala v rokoch 1666 – 1675 pod vplyvom jezuitskej spirituality a pod vedením vtedajšieho spišského prepošta Juraja Báršoňa (Bársony). Ide o typologicky jedinečnú architektonickú pamiatku, barokovú sakrálnu krajinu, ktorá zobrazuje staroveké mesto Jeruzalem v krajine pomocou zastavení Via dolorosa. Nájdeme tu Poslednú večeru (Katedrála sv. Martina), Herodesov palác (Kaplnka sv. Rozálie), Pevnosť Antóniu (Kaplnka sv. Františka Xaverského) a Golgotu s Božím hrobom (Kaplnka Svätého Kríža na Sivej Brade). Lokalita je vzácna aj svojimi prírodnými danosťami a ako súčasť Spišskopodhradských travertínov je chránená pamiatkovými zákonmi i legislatívou o ochrane prírody.

Organizátormi projektu sú Košický samosprávny kraj, Prešovský samosprávny kraj, Spišské biskupstvo, Mesto Spišské Podhradie a Združenie obcí Spišský hrad – Podbranisko. Hlavným koordinátorom festivalu je Spišské kultúrne centrum a knižnica Spišská Nová Ves, kultúrne zariadenie KSK. Partnersky sa na tohtoročnom podujatí podieľajú Krajská organizácia cestovného ruchu Košice Región Turizmus, Krajská organizácia cestovného ruchu Severovýchod Slovenska Prešov, Ľubovnianske múzeum – hrad v Starej Ľubovni a Podtatranské osvetové stredisko v Poprade.

Zdroj: Mgr. Vladimír Olejník, PhD., člen Programovej rady festivalu,

Rímskokatolícka cirkev Biskupstvo Spišské Podhradie

spisskyjeruzalem@gmail.com

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MEDZINÁRODNÝ DEŇ MÚZEÍ

**22. máj 2022**

 Vihorlatské múzeum v Humennom pre svojich návštevníkov počas rodinného event-programu Medzinárodného dňa múzeí v nedeľu 22. mája 2022 od 13. do 18. hodiny sprístupňuje nepretržité prehliadkové trasy so sprievodným programom vo všetkých svojich expozíciách a výstavných priestoroch v kaštieli a skanzene.

 V objekte kaštieľa majú návštevníci v tento deň jedinečnú možnosť absolvovať prehliadku umelecko-historickej expozície s kaštieľskymi komnatami usporiadanými do architektonicky jedinečnej barokovej enfilády. Expozícia je zároveň obohatená o zreštaurované nástenné diela v Izbe uhorských kráľov a nové múzejné exponáty bytových doplnkov šľachty. Novovystavené diela prezentuje sakrálna expozícia v historicky pôvodných priestoroch kaštieľskej kaplnky z roku 1641. Prírodovedná expozícia ponúka okrem stálych exponátov v geologickej, zoologickej a botanickej časti výstavu minerálov, hornín a skamenelín pod názvom Z hlbín Zeme. Múzejné výstavné priestory Galerijnej siene Oresta Dubaya pozývajú k prehliadke medzinárodnej výstavy kraslíc Karpatská kraslica a výstavy diel slovenského a európskeho insitného umenia pod názvom S potešením...

 V kultúrnom programe sa na novozreštaurovanom architektonicky pozoruhodnom renesančnom nádvorí kaštieľa predstavia v hudobnom programe Dievčenský spevácky zbor Young Voices a inštrumentálne duo Art with Heart z Humenného. V interaktívnom hranom vystúpení majú návštevníci možnosť absolvovať ukážky významných historických udalostí regiónu počas vystúpenia Klubu historického šermu Vikomt Snina.

 Súčasťou prehliadky expozície ľudovej architektúry a bývania (skanzenu) je Pravoslávna bohoslužba v historicky vzácnom drevenom kostolíku sv. Michala archanjela, národnej kultúrnej pamiatke z roku 1764. Hudobné vystúpenie jubilujúceho FS Chemlon Humenné v areáli skanzenu je spojené s verejným uvedením publikácie pri príležitosti 50. výročia vzniku súboru. Areál skanzenu počas dňa oživia majstri siedmich tradičných remesiel regiónu s ukážkami spracovania materiálových skupín kovu, dreva, hliny, textilných vlákien a kože. Predstavia sa remenár Ján Ihnát (Hatalov), korytár Milan Karľa (Snina), chovateľ koní Štefan Barančík (Kamenica nad Cirochou), hrnčiar Jaroslav Lechan (Topoľa), tkáčka na krosienkach Ľubica Talarovičová (Snina), tkáčky na krosnách Pavlína Krivjančinová a Anna Harčariková (Dlhé nad Cirochou) a tokár Ján Fedič (Topoľovka).

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S POTEŠENÍM...

**14. máj - 20. júl 2022**

 Výstava insitného umenia S potešením... prezentuje viac než sedemdesiat malieb a skulptúr autorov zo Slovenska, Česka, Maďarska, Poľska, Ukrajiny, Talianska, Francúzska a Srbska. Vybraný súbor vystavovaných diel pochádza z múzejného zbierkového fondu výtvarného umenia Vihorlatského múzea v Humennom. Výberovú výstavu európskeho insitného umenia dopĺňa autorská prezentácia malieb z kolekcie Daniela Finka z Humenného.

 Vystavované diela zo zbierok múzea vznikali počas pätnástich ročníkov medzinárodného plenéra insitnej tvorby Insita. V priebehu trvania projektu získalo Vihorlatské múzeum od zúčastnených domácich a zahraničných autorov súbor 245 akvizícií, ktoré umelecky obohacujú výstavné priestory múzea a areál expozície ľudovej architektúry a bývania (skanzen). Z prezentovaných diel sú na výstave zastúpené maľby v technikách olej, akryl, akvarel, podmaľba na skle, pastel a kombinované techniky. Trojrozmerné exponáty predstavujú skulptúry z kovu, kameňa a drevené skulptúry z polychrómovanou úpravou a nepolychrómované. Tematicky prevládajú krajinky, figurálne kompozície, veduta a portréty s motívmi každodenného pracovného a rodinného koloritu. Realistické zobrazovanie života dopĺňajú mytologické, zvieracie, sakrálne a folklórne motívy.

 Zachytenie miesta a dejov, ktoré sa v čase vytrácajú, ktoré však z miest na zemi robia miesto pre život, sú témou, ktorou sa návštevníkovi jazykom insity prihovára Daniel Fink. Ako sám autor uvádza, obrazy maľuje pre potešenie svoje a blízkych, ktorým pomáha oživovať spomienky. Vo Finkovych temperách a akryloch nájdu nielen Sninčania, Uličania, Košarovčania, Osadnianci či Kochanovčania svoje časom pominuvšie domy, dvory, svojich rodákov a blízkych. Pre návštevníkov je Finkova kolekcia insitných malieb potešením zo spomínania s romantickým nádychom, ako aj osobitým projektom uchovávania histórie regiónu.

 Výstava insitného umenia S potešením je verejnosti prístupná v Galerijnej sieni Oresta Dubaya Vihorlatského múzea v Humennom od 14. mája do 20. júla 2022.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Z HLBÍN ZEME

**14. 5. - 31. 9. 2022**

 Výstava minerálov, hornín a skamenelín pod názvom Z hlbín Zeme dokumentuje geologickú rozmanitosť územia Slovenskej republiky so zameraním na oblasť pod Vihorlatom. Vybraný súbor vystavovaných exponátov pochádza zo zbierkového fondu Vihorlatského múzea v Humennom z lokalít v zbernej oblasti múze a ďalších lokalít východného Slovenska a exponátov súkromných zberateľov.

 Vystavovaný výber tvoria ukážky z múzejnej zbierky takmer päťsto geologických exponátov mineralogickej a petrografickej kolekcie a z takmer deväťsto paleontologických zbierkových predmetov. Kolekciu minerálov zastupujú ukážky polodrahokamov s výnimočnou farebnosťou, leskom a zaujímavým kryštalickým usporiadaním. Medzi inými si majú návštevníci možnosť pozrieť zblízka aj regionálny mineralogický skvost - marmarošské diamanty z lokalít v uličskej doline, ktoré sú súčasťou stálej geologicko-mineralogickej časti prírodovednej expozície múzea. Múzejnú mineralogickú zbierku opálov aktuálne dopĺňajú ukážky minerálov z  regiónov Vihorlat a Kamienka v zastúpení miniatúrnych a veľkorozmerných chlóropálov zo súkromnej zbierky.

 Súbor najstarších vystavovaných exponátov hornín a skamenelín z treťohorného obdobia (2 500 - 542 miliónov rokov geologickej časovej škály) sa vzťahuje na obdobie geologického formovania nášho územia. Vo výstavnej kolekcii vynikajú svojou veľkosťou pieskovcové kamenné gule z treťohorného mora Thetys, historicky i bádateľsky vzácne skamenené stopy živočíchov a rastlín z morského dna. Z najmladších skamenelín vystavuje múzeum štvrtohorný travertín s odtlačkami pravekých rastlín a skamenelinu jaseňového kmeňa z územia Humenného z obdobia zhruba spred dvadsiatich piatich miliónov rokov.

 Zaujímavou súčasťou prezentovaných exponátov sú aj získané sopečné substancie z nášho regiónu zastúpené prevažne sopečnou pemzou, andezitom, tufom, obsidiánom a andezitovou lávou, ako aj nedávno získaný sopečný materiál z Islandu.

 Múzejná výstava minerálov, hornín a skamenelín o zvláštnostiach geologického formovania regiónu pod Vihorlatom pod názvom Z hlbín Zeme je pre verejnosť prístupná v Prírodovednej expozícii Vihorlatského múzea v Humennom od 14. mája do 31. septembra 2022.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NOC MÚZEÍ A GALÉRIÍ 2022

**14. máj 2022 - 14. - 18.00 hod.**

 Vihorlatské múzeum v Humennom sa svojim programom dňa 14. mája 2022 pripája k európskej kampani prezentácie a ochrany kultúrneho dedičstva v rámci podujatia Noc múzeí a galérií 2022. Vzhľadom k tomu, že Vihorlatské múzeum v Humennom zároveň usiluje o znižovanie nevyhnutnej záťaže svetelného smogu na životné prostredie, prehliadkový program múzea bude prebiehať počas denných hodín.

 Program podujatia prebieha vo všetkých múzejných expozíciách v objekte renesančného kaštieľa v Humennom - sídle Vihorlatského múzea v Humennom a v expozícii ľudovej architektúry a bývania (skanzene) v čase od 14. do 18. hodiny.

**Umelecko-historická expozícia:** odborný výklad a prezentácia interiéru a exteriéru renesančného kaštieľa s pôvodnou architektúrou, mobiliárom a nástennou výzdobou komnát európskeho formátu. Súčasťou expozície sú umelecké predmety, obrazová a numizmatická zbierka a kolekcia hodinových strojov a historických zbraní.

**Sakrálna expozícia:** situovaná v pôvodných priestoroch kaštieľskej kaplnky z roku 1641 je doplnená o sakrálne umenie, liturgický odev a predmety kultového charakteru.

**Prírodovedná expozícia**: prezentácia prírodných pomerov geológie, mineralógie, petrografie, paleontológie, zoológie a botaniky v zbernej oblasti múzea. Zoologická časť doplnená o tematiku inváznych druhov. Geologická časť obohatená o výstavu minerálov, hornín a skamenelín zo zbierok Vihorlatského múzea a súkromných zbierok pod názvom **Z hlbín Zeme**.

Výstava **Karpatská kraslica 2022**: vystavené kraslice z piatich krajín karpatskej kotliny v rámci jubilejného 30. ročníka medzinárodnej prezentačnej výstavy kraslíc. Exponáty sú súčasťou zbierkového fondu Vihorlatského múzea v Humennom.

Výstava **S potešením...** prezentuje vybrané diela slovenských a európskych autorov insitného umenia z trvalej zbierky insity vo fonde výtvarného umenia Vihorlatského múzea. Diela vznikali počas 15. ročníkov múzejného medzinárodného projektu INSITA. Súčasťou výstavy je  prvá autorská prezentácia vybraného súboru diel Daniela Finka z Humenného.

**Expozícia ľudovej architektúry a bývania-skanzen** sprístupňuje vo svojom areáli všetky objekty bytovej, hospodárskej a sakrálnej architektúry. Prehliadka kostolíka, obytných priestorov, remeselných dielní, tradičných remeselných strojov, nástrojov, výrobkov je doplnená inštaláciou poľnohospodárskeho náradia a ukážkami umeleckej drevorezby európskych insitných umelcov.

**Vstupné:** na www.muzeumhumenne.sk/Vstupné Deti do dvanásť rokov zdarma.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

REGIONÁLNA SÚŤAŽ DETSKÉHO HUDOBNÉHO FOLKLÓRU A SÚŤAŽ DETSKÝCH A MLÁDEŽNÍCKYCH SPEVÁCKYCH ZBOROV

**29. 4. 2022**

 V koncertnej sieni Vihorlatského múzea v Humennom sa dňa 29. apríla 2022 v gescii osvetového oddelenia Vihorlatského múzea v Humennom uskutoční pokračovanie Regionálnej súťaže detského hudobného folklóru a súťaže detských a mládežníckych speváckych zborov.

Regionálna súťažná prehliadka mladých folkloristov je určená pre žiakov základných škôl a mimoškolských zariadení vo veku do 15 rokov a pre žiakov stredných škôl vo veku do 19 rokov. Teritoriálne súťaž pokrýva okresy Humenné, Snina a Medzilaborce.

 Súťažiaci sa predstavia v rámci detského hudobného folklóru v kategóriách: ľudoví speváci – sólo, duo, trio spev, sólisti inštrumentalisti, detské ľudové hudby, detské folklórne spevácke skupiny a v súťaži detských a mládežníckych speváckych zborov. Podmienkou účasti súťažiacich je folklórny hudobný a piesňový repertoár z oblasti horného Zemplína – z okresov Humenné, Snina, Medzilaborce, prípadne priľahlých oblastí východného Slovenska. Účinkovanie súťažiacich v kroji na regionálnej súťaži nie je podmienkou.

Predbežný harmonogram podujatia:

07.00 – 09.00 hod: prezentácia a akustické skúšky

09.00 – 10.00 hod.: súťaž speváckych skupín, ľudových hudieb, sólistov inštrumentalistov a speváckych zborov v poradí : okresy Medzilaborce, Snina a Humenné

10.00 – 13.30 hod.: súťaž sólo-duo, trio spev v poradí : okresy Medzilaborce, Snina a Humenné

14.00 – 15.00 hod.: zasadnutie odbornej poroty a vyhodnotenie súťaží.

 V aktuálnom ročníku regionálnych súťaží je postup na krajskú súťaž. Vybraní speváci postupujú na detskú časť festivalu Zempľin špiva a Spevy môjho rodu.

Mgr. Jana Fedičová

Vihorlatské múzeum v Humennom

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Štúrov Zvolen**

**regionálne kolo XXXV. ročníka súťaže v rétorike**

Dňa 21. apríla 2022 sa v priestoroch koncertnej siene a učebne Vihorlatského múzea v Humennom konalo regionálne kolo 35. ročníka súťažev rétorike s názvom Štúrov Zvolen. Poslaním súťaže, ktorá sa organizuje od roku 1965 je formovať vzťah mladých ľudí k rodnému jazyku, rozvíjať ich verbálno-komunikačné schopnosti a skvalitňovať ich rečový prejav. Súčasne sa však zameriava aj na vyhľadávanie talentovaných žiakov a na vytváranie konkurenčného prostredia, v ktorom si rétori môžu vzájomne porovnávať svoje schopnosti.

Aj napriek tomu, že minuloročné regionálne kolo súťaže prebehlo len pred polrokom, sa do súťaže v tomto roku zapojilo celkovo 16 súťažiacich, ktorí reprezentovali základné a stredné školy z okresu Humenné. Výkony rétorov hodnotila odborná porota v zložení Mgr. Zuzana Švecová – predsedníčka poroty, Mgr. Ľudmila Kapráľová a Mgr. Veronika Lattová. Ocenených bolo spolu 9 súťažiacich, z ktorých si postup do celoslovenského kola vo Zvolene vybojovali štyria.

1. kat. 1. miesto: Juraj Porvazník, Veronika Lecáková

2. miesto: Laura Ovšanyová

3. miesto: neudelené

1. kat. 1. miesto: Karolína Rút Kožíšková

2. miesto: Ľudmila Kvašná

3. miesto: Jana Kušnírová

1. kat. 1. miesto: Anna Mária Blahová

2. miesto: Ivana Vaškovičová

3. miesto: Nina Pirníková

Všetkým súťažiacim veľmi pekne ďakujeme, oceneným srdečne blahoželáme a postupujúcim želáme veľa úspechov vo Zvolene.

Mgr. Denisa Bandurčinová

Oddelenie osvetovej činnosti

Vihorlatské múzeum Humenné

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hviezdoslavov Kubín

**okresné kolo LXVIII. ročníka súťaže v umeleckom prednese poézie a prózy detí, mládeže a dospelých**

Dňa 15. marca 2022 sa v priestoroch koncertnej siene a učebne Vihorlatského múzea v Humennom konalo okresné kolo 68. ročníka súťažev umeleckom prednese poézie a prózy detí, mládeže a dospelých s názvom Hviezdoslavov Kubín. Vrcholné podujatie umeleckého slova sa každoročne organizuje už od roku 1954 a je tak v kategórii umeleckého prednesu

nielen najprestížnejšou, ale súčasne aj najstaršou súťažou. Jej hlavným poslaním je vytvárať a formovať kultúru slovenského národa. Umelecký prednes je pritom prostriedkom

na vyjadrenie vlastných pocitov, záujmov, názorov a postojov prostredníctvom zvolených literárnych textov a vlastného rečového prejavu. Osobnostná, názorová a estetická sebaprezentácia na verejnom vystúpení súčasne vedie interpreta k rozvíjaniu jeho predstáv, emócií, myslenia a k zdokonaľovaniu jeho reči, výrazu i kontaktu s publikom.

Aj napriek nepriaznivej situácii spojenej s pandémiou koronavírusu, sa z okresov Humenné, Medzilaborce a Snina v tomto ročníku súťaže prihlásilo do okresného kola celkovo 108 súťažiacich, ktorí tak zastúpili prvú až štvrtú kategóriu. Výkony recitátorov hodnotila v žánri poézie odborná porota v zložení Mgr. Alexandra Harvanová – predsedníčka poroty, Mgr. Jela Timková a Mgr. Jana Hančarová. V žánri próza zasa do odbornej poroty zasadli PaedDr. Adriana Kubalíková – predsedníčka poroty, Mgr. Ľudmila Kapráľová a Mgr. Dominika Gulyásová. Ocenených bolo zo všetkých troch okresov spolu 53 recitátorov, z ktorých si postup do krajského kola v Prešove vybojovali sedemnásti.

Tohtoročné prednesy skúsených, ale aj začínajúcich recitátorov medzi zúčastnenými nepochybne zanechali nádherný umelecký zážitok. Všetkým súťažiacim preto veľmi pekne ďakujeme, oceneným srdečne blahoželáme a postupujúcim želáme veľa úspechov v Prešove.

Mgr. Denisa Bandurčinová

Oddelenie osvetovej činnosti

Vihorlatské múzeum Humenné

Mená všetkých ocenených sú uverejnené v nasledujúcich zoznamoch:

**OKRES HUMENNÉ**

 **žáner poézia:**

1. **kat.** 1. miesto: Lucia Halická

2. miesto: Michael Adam Demčák

3. miesto: Nela Kaňuchová

1. **kat.** 1. miesto: Vanessa Ulehlová

2. miesto: Adrián Haník s návrhom na postup

3. miesto: Veronika Lecáková, Filip Boršč

1. **kat.** 1. miesto: Ľudmila Kvašná

2. miesto: Beáta Behúnová

3. miesto: Laura Jakubčová

1. **kat.** 1. miesto: Nela Tamara Todáková

2. miesto: Laura Hajdučková

3. miesto: Nina Pirníková

**žáner próza:**

1. **kat.** 1. miesto: Kristína Vachulová

2. miesto: Zoja Ciprová

3. miesto: Laura Uhrinová

1. **kat.** 1. miesto: Simon Baláž

2. miesto: Valéria Vaceľová s návrhom na postup

3. miesto: Dorotka Mažeriková, Sarah Ištvan

1. **kat.** 1. miesto: Eliška Lešková

2. miesto: Erika Jurková s návrhom na postup

3. miesto: Sofia Pirochová

1. **kat.** 1. miesto: Vikória Gombárová

2. miesto: Samuel Simčo, Sára Chripáková

3. miesto: Alexandra Ďuríková, Sarah Holečková

**OKRES MEDZILABORCE**

 **žáner poézia:**

1. **kat.** 1. miesto: Ema Papiaková

2. miesto: Sofia Ďzupinová

3. miesto: Alžbeta Drančáková

1. **kat.** 1. miesto: neudelené

2. miesto: Sára Ella Petrušová

3. miesto: Ema Kuliková

1. **kat.** 1. miesto: neudelené

2. miesto: Ivana Čerevková

3. miesto: Zuzana Čulýová

**žáner próza:**

1. **kat.** 1. miesto: Mária Magdaléna Čerevková

2. miesto: Šimon Chripák

3. miesto: neudelené

1. **kat.** 1. miesto: neudelené

2. miesto: neudelené

3. miesto: Laura Potomová, Kristína Kantuľaková

1. **kat.** 1. miesto: neudelené

2. miesto: Karin Čahojová

3. miesto: neudelené

**OKRES SNINA**

 **žáner poézia:**

1. **kat.** 1. miesto: Nina Staroščáková

2. miesto: Alex Hudaček

3. miesto: Simona Gičová

1. **kat.** 1. miesto: neudelené

2. miesto: Miriam Mišenková

3. miesto: Kristína Slivková

1. **kat.** 1. miesto: neudelené

2. miesto: neudelené

3. miesto: Dominika Baranová

**žáner próza:**

1. **kat.** 1. miesto: Alžbeta Piškaninová

2. miesto: Gabriela Kirňáková

3. miesto: Gabriela Dudy Koťová

1. **kat.** 1. miesto: Nina Kaťuchová

2. miesto: Lívia Čopíková

3. miesto: neudelené

1. **kat.** 1. miesto: Filip Mišenko

2. miesto: Kiara Onuferová

3. miesto: neudelené

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Šaliansky Maťko J. C. Hronského

**okresné kolo XXVII. ročníka súťaže v prednese slovenských povestí**

Dňa 10. februára 2021, sa v koncertnej sieni Vihorlatského múzea v Humennom konalo okresné kolo súťažev prednese slovenských povestí s názvom Šaliansky Maťko J. C. Hronského. Podujatie, ktorým si pripomíname významného slovenského spisovateľa Jozefa Cígera Hronského, sa každoročne organizuje už od roku 1991 a má tak pomerne bohatú históriu. Spomínaná súťaž vedie žiakov prvého až siedmeho ročníka k  hlbšiemu poznávaniu krásy umeleckého slova, rodnej reči a slovenskej literatúry.

V súvislosti s negatívnym vplyvom pandémie Covid-19, sa na súťaži zúčastnilo celkovo len 14 súťažiacich, reprezentujúcich základné školy z okresu Humenné. Výkony recitátorov hodnotila odborná porota v zložení PhDr. Eva Jacevičová – predsedníčka poroty a členky poroty Mgr. Ľudmila Kapráľová a Mgr. Zuzana Švecová. Súťažilo sa pritom v troch vekových kategóriách.

Do krajského kola, ktoré sa uskutoční v Prešove dňa 28. apríla, postúpili víťazi jednotlivých kategórií:

1. **kat.** 1. miesto: Martin Tomčišák
2. **kat.** 1. miesto: Valéria Vaceľová
3. **kat.** 1. miesto: Ondrej Popčák

Všetkým zúčastneným veľmi pekne ďakujeme a víťazom srdečne blahoželáme a želáme veľa úspechov v Prešove.

Mgr. Denisa Bandurčinová
Oddelenie osvetovej činnosti

Vihorlatské múzeum Humenné